b'\n_START_ARTICLE_\nArena (kuvalehti)\n_START_PARAGRAPH_\nArena oli Helsingiss\xc3\xa4 vuosina 1916\xe2\x80\x931920 ilmestynyt ruotsinkielinen aikakauslehti._NEWLINE_S\xc3\xb6derstr\xc3\xb6m & Co:n julkaisema Arena oli suomenkielisen Otavan kaltainen kulttuuriel\xc3\xa4m\xc3\xa4\xc3\xa4 popularisoiva kuvalehti. Se oli pakinoiva ja pirte\xc3\xa4, mutta tyylilt\xc3\xa4\xc3\xa4n kovin opettavainen ja sis\xc3\xa4ll\xc3\xb6lt\xc3\xa4\xc3\xa4n k\xc3\xb6yk\xc3\xa4inen. Arenan elinmahdollisuudet kantaa ottavien kulttuuripoliittisten lehtien ja ajanmukaisten yleiskuvalehtien v\xc3\xa4liss\xc3\xa4 olivat heikot, eiv\xc3\xa4tk\xc3\xa4 ruotsinkieliset yleis\xc3\xb6lehdet muutenkaan pystyneet kunnolla kilpailemaan ruotsinmaalaisten lehtien kanssa. Aluksi nelj\xc3\xa4sti ja vuosina 1917\xe2\x80\x931918 kuudesti vuodessa sek\xc3\xa4 vuonna 1919 kerran kuukaudessa ilmestyneen lehden toimittajina ty\xc3\xb6skenteliv\xc3\xa4t Henning S\xc3\xb6derhjelm (1916), Erik Grotenfelt (1917\xe2\x80\x931918) ja Nils L\xc3\xbcchou (1918\xe2\x80\x931920).'